**ELU projekt:**

**OHUTU LIIKLUSKESKKONNA KUJUNDAMINE TLÜ HAAPSALU KOLLEDŽI ÜMBRUSES**

**Lühitutvustus**

Liiklusohutuse parendamiseks ja inimkannatatute vähendamiseks on liiklusohutusprogrammis keskendutud kolmele peamisele liiklusohutust mõjutavale valdkonnale: vastutustundlik ja ohte tajuv liikleja, ohutu liikluskeskkond ning ohutu sõiduk.

Liiklusohutusprogramm 2016-2025 lähtub nn nullvisiooni ideest. Nullvisioon lähtub eeldusest, et eksimise tõenäosust ei ole võimalik inimesel endal täielikult nullini vähendada, mistõttu tuleb liikluskeskkond kujundada selliseks, mis vähendab inimlike eksimuste võimalusi ja liiklusõnnetustega kaasnevaid kahjusid. See tähendab, et süsteemi kavandamisel ja toimimisel peab arvestama vigade tekkimise võimalusega, kuid tagama inimelu säilimise ja tervisekahjustuse vältimise ka siis, kui liikleja teeb vea või isegi eirab mõningaid reegleid.

Sellest lähtudes tuleks kujundada liikluskeskkonda selliselt, et võimalust eksida ning sellega kaasnevaid võimalikke kahjusid oleks vähem.

**Projekti eesmärk**

Projekti käigus luuakse ohutud lahendused TLÜ Haapsalu kolledži lähiümbruse liikluskeskkonna kujundamiseks, pöörates põhitähelepanu kergliiklejate ohutusele. Samuti lahendatakse parkimiskorraldus pidades silmas nii ohutust kui ka funktsionaalsust.

**Erialade lõimimine**

Projekti kaasatakse kõigi TLÜ Haapsalu erialade üliõpilased – liiklusohutus, tervisejuhtimine, informaatika, käsitöötehnoloogiad ja -disain. Liiklusohutuse tudengite kompetents on liikluskorralduslikult funktsioneeriva ja ohutute lahenduste väljatöötamine, tervisejuhi eriala tudengitelt oodatakse sisendiks teadmisi eelkõige vigastuste ennetamise vaatenurgast, käsitöötehnoloogia ja -disaini eriala tudengite poolt on sisendiks lahenduste esteetiline ja funktsionaalne pool ning informaatika üliõpilastelt oodatakse väljatöötatud lahenduste atraktiivset visualiseerimist.

**Teaduspõhisus ja uudsus**

Projekti käigus valmiv liikluskeskkonna ohutu lahendus valmib rahvusvaheliselt tunnustatud juhenditele tuginedes, lähtudes ka Liiklusohutusprogrammis 2016-2025 toodud põhimõtetest.

**Oodatav tulemus**

Projekti oodatava tulemusena valmib TLÜ Haapsalu lähiümbruse skemaatiline liikluskorralduse lahendus, mis vastab ohutu liikluskeskkonna nõuetele.

**Juhendaja**: Margus Nigol liikluskorralduse õpetaja